
PËR DISA NDRYSHIME NË LIGJIN NR.8417, DATË 21.10.1998 
“KUSHTETUTA E REPUBLIKËS SË SHQIPËRISË”

Në mbështetje të neneve  83 pika 1 dhe 177 të Kushtetutës, me propozimin e më shumë se një të pestës së anëtarëve të Kuvendit,

KUVENDI	
I REPUBLIKËS SË SHQIPËRISË

VENDOSI:

Në ligjin nr.8417, datë 21.10.1998 “Kushtetuta e Republikës së Shqipërisë”, bëhen këto ndryshime:

Neni 1

Pika 1 e nenit 109 ndryshohet si më poshtë:
“1. Organet përfaqësuese të njësive bazë të qeverisjes vendore janë këshillat, të cilat zgjidhen çdo katër vjet me zgjedhje të përgjithshme, të drejtpërdrejta dhe me votim të fshehtë.”.

Neni 2

Në nenin 154 bëhen ndryshimet e mëposhtme:
Pika 1 riformulohet si më poshtë:
“1. Komisioni përbëhet nga 9 anëtarë, të cilët zgjidhen për një mandat 7-vjeçar. 4 anëtarë zgjidhen nga Kuvendi, 2 nga Presidenti i Republikës dhe 3 anëtarë të tjerë nga Këshilli i Lartë i Drejtësisë.”.
	Në pikën 2, togfjalëshi “çdo tre vjet” shfuqizohet.

Neni 3
Dispozitë kalimtare

1. Mandati katërvjeçar, i përcaktuar në nenin 1 të këtij ligji, zbatohet për herë të parë për këshillat dhe kryetarët e bashkive e të komunave që zgjidhen në zgjedhjet e para pas hyrjes në fuqi të këtij ligji.
2. Njëri nga mandatet e dy anëtarëve të KQZ-së, të zgjedhur në bazë të nenit 2 të këtij ligji, mbaron më 31 mars 2010, kurse tjetri më 31 mars 2013. Kuvendi përcakton me short se cili nga mandatet përfundon më 31 mars 2010. Procedurat e shortit përcaktohen nga Këshilli për Rregulloren, Mandatet dhe Imunitetin të Kuvendit të Shqipërisë.

Neni 4

Ky ligj hyn në fuqi menjëherë.

Shpallur me dekretin nr.5191, datë 14.1.2007 të Presidentit të Republikës së Shqipërisë, 
Alfred Moisiu



